b'\n_START_ARTICLE_\nMurgle\n_START_PARAGRAPH_\nMurgle so \xc4\x8detrt v Ljubljani. Na severu mejijo na Cesto v Mestni log, na jugu pa na umetni melioracijski potok Mali graben. Mokr\xc5\xa1ka ulica jih deli na Nove in Stare Murgle, v katerih so tipsko zgrajene pritli\xc4\x8dne hi\xc5\xa1e. Ta predel mesta je bil znan tudi kot rezidenca nekaterih slovenskih politi\xc4\x8dnih veljakov (Milan Ku\xc4\x8dan, Janez Zemljari\xc4\x8d, Janez Stanovnik in Janez Drnov\xc5\xa1ek, ki se je vselil v hi\xc5\xa1o, kjer je do leta 1989 \xc5\xbeivel Stane Dolanc).Zato jim je bil pridan sinonim za razko\xc5\xa1nej\xc5\xa1i predel Ljubljane; prej je ta status nosila Ro\xc5\xbena dolina. Gradnja murgelskih hi\xc5\xa1ic se je za\xc4\x8dela v 70-ih letih 20. stoletja. Zasnova naselja Murgle je kot nate\xc4\x8dajni projekt leta 1965 prejel 1. nagrado, projekti in realizacija (gradnja) pa so potekali med letoma 1965 in 1988.\n_START_SECTION_\nUrbanisti\xc4\x8dna struktura naselja\n_START_PARAGRAPH_\nUrbanisti\xc4\x8dna struktura naselja se do skrajne mo\xc5\xbenosti prilagaja avtohtoni barjanski naravi, ki je postala na ta na\xc4\x8din njen bistveni in zna\xc4\x8dilni sestavni del. Naravni drevoredi velikih dreves ob barjanskih jarkih so bill izhodi\xc5\xa1\xc4\x8de za lokacijo dana\xc5\xa1njih cest (najbolj tipi\xc4\x8dna za to je cesta Pod topoli), s \xc4\x8dimer so Murgle \xc5\xbee od prvega dne poselitve dobile patino starosti in vra\xc5\xa1\xc4\x8denosti v naravo, ki se z leti z dodatnim ozelenjevanjem \xc5\xa1e stopnjuje. Povezanost naselja z naravo izra\xc5\xbeajo tudi imena ulic, ki niso privzeta po slavnih Ijudeh in dogodkih, ampak po drevesnih vrstah, ki so ob njih zasajene: Pod topoli, Pod hrasti, Pod vrbami, Pod jel\xc5\xa1ami itd.\n_START_SECTION_\nCestni sistem\n_START_PARAGRAPH_\nCestni sistem (po vzorcu Radburna) je omejen na minimum s tem, da je celotno naselje organizirano v stanovanjske kareje (po okrog 35 hi\xc5\xa1) z obodno cesto na treh straneh; do posameznih hi\xc5\xa1 pa od ceste vodijo le stanovanjske poti. Tak\xc5\xa1na prometna ureditev je zahtevala lo\xc4\x8ditev gara\xc5\xbe od hi\xc5\xa1 in njihovo zdru\xc5\xbeitev v gara\xc5\xbenih nizih ob obodnih cestah, pri \xc4\x8demer razdalja med hi\xc5\xa1o in gara\xc5\xbeo nikoli ne prese\xc5\xbee 50 m. Tak\xc5\xa1en prometni sistem, ki se je v 40-letni \xc5\xbeivljenjski dobi naselja povsem potrdil, notranjost karejev osvobaja cestnega hrupa in prahu in ustvarja bolj humane stanovanjske pogoje._NEWLINE_Stanovanjski kare je na\xc4\x8deloma razdeljen v tri podro\xc4\x8dja z razli\xc4\x8dno stopnjo razpolagalne pravice stanovalcev: v zazidani del hi\xc5\xa1e; v atrijski prostor, ograjen z zidom oz. transparentno 180 cm visoko leseno ograjo; in vmesni prostor med hi\xc5\xa1ami, po katerem potekajo stanovanjske poti in je po svojem oblikovalskem principu poln raznolikih prostorskih do\xc5\xbeivetij._NEWLINE_Osnovni arhitekturni element oblikovanja kareja je tipizirana pritli\xc4\x8dna vrstna oz. atrijska hi\xc5\xa1a. Naselje se je gradilo v treh razli\xc4\x8dnih obdobjih - fazah (\xc4\x8detrta faza izgradnje z 80 hi\xc5\xa1ami poteka danes), od katerih je vsaka imela svoja lastna tehni\xc4\x8dna, tehnolo\xc5\xa1ka, normativna, energetska, in celo socialno politi\xc4\x8dna izhodi\xc5\xa1\xc4\x8da. Oblikovno enotnost naselja, ki nastaja \xc5\xbee ve\xc4\x8d kot 40 let, je bilo mogo\xc4\x8de zagotoviti le s spo\xc5\xa1tovanjem nekaterih \xc5\xbee na za\xc4\x8detku dolo\xc4\x8denih enotnih elementov oblikovanja hi\xc5\xa1 oz. hi\xc5\xa1nih skupin ne glede na \xc4\x8das njihove realizacije. (Toda na\xc5\xa1a splo\xc5\xa1no zakoreninjena \xc4\x8drnograditeljska vnema in strast, ki bi vedno rada nekaj dozidavala in prestavljala in ki jo ob\xc4\x8dinska brezbri\xc5\xbenost do tak\xc5\xa1nih zadev le \xc5\xa1e pod\xc5\xbeiga, tudi Murglam ne prizana\xc5\xa1a. Izra\xc5\xbea se v \xc5\xa1tevilnih individualnih in celo skupinskih odstopanjih od potrjene gradbene dokumentacije, kar se hudo negativno odra\xc5\xbea zlasti v zahodnem delu naselja.)\n_START_SECTION_\nArhitektura\n_START_PARAGRAPH_\nArhitektura oblikovanja posameznih hi\xc5\xa1 je zavestno enostavna. Glavna skrb je veljala oblikovanju tak\xc5\xa1nega stanovanjskega tlorisa, ki bo v celoti in detajlih maksimalno funkcionalen in kjer se drage stanovanjske povr\xc5\xa1ine ne bodo neracionalno izgubljale zaradi nepremi\xc5\xa1ljenih in za optimalno stanovanjsko opremo slabo uporabnih prostorov. Posebno skrbno je bila premi\xc5\xa1ljena vizualna in funkcionalna zveza med notranjimi stanovanjskimi in zunanjimi vrtnimi prostori, saj lahko le tako pridejo do polne veljave bistvene prednosti pritli\xc4\x8dne stanovanjske hi\xc5\xa1e. Enoten 120 cm globok nadstre\xc5\xa1ek na ju\xc5\xbeni strani vseh hi\xc5\xa1 omogo\xc4\x8da poleti osen\xc4\x8denje ju\xc5\xbene fasade vse do spodnjega roba oken z nizkim parapetom, kar povzro\xc4\x8da prijetno klimo v stanovanju tudi v najhuj\xc5\xa1i vro\xc4\x8dini, pozimi pa - ob ni\xc5\xbejem vpadnem kotu son\xc4\x8dnih \xc5\xbearkov - vendarle omogo\xc4\x8da oson\xc4\x8denost ju\xc5\xbenih prostorov globoko v njihovo notranjost, kar se odra\xc5\xbea v ekonomiji ogrevanja._NEWLINE_Naselje Murgle, ki je s svojimi 720 novimi hi\xc5\xa1ami in starej\xc5\xa1im zaselkom ob Mokr\xc5\xa1ki ulici danes samostojna krajevna skupnost, kljub svoji dolgoletni graditvi \xc5\xa1e ni dokon\xc4\x8dano. Manjka mu \xc5\xa1e 72 hi\xc5\xa1 na ju\xc5\xbenem robu naselja ob vodotoku Mali graben in del centra naselja (trgovine, servisi, gostinstvo, dru\xc5\xbebeni prostori, \xc5\xa1ola) na severnem robu naselja ob Cesti v mestni log.'